CELEX: 32009D0494
Language: hu
Date: 2009-06-25 00:00:00
Title: 2009/494/EK: A Bizottság határozata ( 2009. június 25. ) a H5N1 altípusú magas patogenitású madárinfluenza horvátországi és svájci előfordulásával összefüggő egyes védekezési intézkedésekről (az értesítés a C(2009) 4977. számú dokumentummal történt) (EGT-vonatkozású szöveg)

27.6.2009   
            
            
               HU
            
            
               Az Európai Unió Hivatalos Lapja
            
            
               L 166/74
            
         
      A BIZOTTSÁG HATÁROZATA
   
   (2009. június 25.)
   a H5N1 altípusú magas patogenitású madárinfluenza horvátországi és svájci előfordulásával összefüggő egyes védekezési intézkedésekről
   (az értesítés a C(2009) 4977. számú dokumentummal történt)
   (EGT-vonatkozású szöveg)
   (2009/494/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (1) és (7) bekezdésére,
   tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1) és (6) bekezdésére,
   mivel:
   
               (1)
            
            
               Az azon harmadik országok, területek, övezetek és területi egységek jegyzékének megállapításáról, ahonnan baromfi és baromfitermékek behozhatók a Közösségbe és átszállíthatók a Közösségen, valamint az állat-egészségügyi bizonyítványok követelményeinek megállapításáról szóló, 2008. augusztus 8-i 798/2008/EK bizottsági rendelet (3) megállapítja a baromfi és egyes baromfitermékek Közösségbe történő behozatalához és a Közösségen keresztüli átszállításához szükséges állat-egészségügyi bizonyítványokra vonatkozó feltételeket. A közösségi szabályok egyértelműsége és következetessége érdekében e határozat alkalmazásában is indokolt a baromfi és a keltetőtojás fogalmának az említett rendeletben szereplő meghatározását figyelembe venni.
            
         
               (2)
            
            
               Az egyes madarak Közösségbe történő behozatalára vonatkozó állat-egészségügyi feltételek és a karantén alá helyezésükkel kapcsolatos feltételek megállapításáról szóló, 2007. március 23-i 318/2007/EK bizottsági rendelet (4) megállapítja az egyes madarak harmadik országokból vagy azok részeiből a Közösségbe történő behozatalára vonatkozó állat-egészségügyi feltételeket. A közösségi szabályok egyértelműsége és következetessége érdekében e határozat alkalmazásában is indokolt a madár fogalmának az említett rendeletben szereplő meghatározását figyelembe venni.
            
         
               (3)
            
            
               A Svájcban a magas patogenitású madárinfluenza gyanújával kapcsolatos egyes védekezési intézkedésekről szóló, 2006. március 31-i 2006/265/EK bizottsági határozatot (5) és a nagy patogenitású madárinfluenza horvátországi előfordulásával összefüggő egyes átmeneti védekezési intézkedésekről szóló, 2006. július 28-i 2006/533/EK bizottsági határozatot (6) a H5N1 altípusú magas patogenitású madárinfluenzának a két említett harmadik ország vadon élő madaraiban való előfordulásának észlelését követően fogadták el. Ezek a határozatok előírják, hogy a tagállamoknak fel kell függeszteniük a Horvátország és Svájc egyes részeiről származó élő baromfi, laposmellű futómadár, tenyésztett és vadon élő vadszárnyas, valamint bizonyos egyéb élő madár, köztük a kedvtelésből tartott madarak behozatalát, továbbá e fajok keltetőtojásainak és egyes, madarakból készült termékeknek behozatalát is. A H5N1 altípusú nagy patogenitású madárinfluenza horvátországi és svájci előfordulásával összefüggő egyes védekezési intézkedésekről szóló, 2008. június 26-i 2008/555/EK határozat (7) egyetlen, egységes szerkezetű jogi aktusban foglalta össze a 2006/265/EK és a 2006/533/EK határozatot, és az intézkedések hatályát 2009. június 30-ig meghosszabbította.
            
         
               (4)
            
            
               A Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről szóló, 2006. június 14-i 2006/415/EK bizottsági határozat (8) a betegség elterjedésének megakadályozására bizonyos biológiai biztonsági és korlátozó intézkedéseket határoz meg, köztük a baromfin előforduló, feltételezett vagy megerősített járványkitörést követően az „A” és „B” területek kijelölését.
            
         
               (5)
            
            
               A Közösségben a vadon élő madarakban előforduló nagy patogenitású madárinfluenza H5N1 altípusával kapcsolatos egyes védekezési intézkedésekről szóló, 2006. augusztus 11-i 2006/563/EK bizottsági határozat (9) a betegségnek vadon élő madarakról a baromfira való átterjedésének megakadályozása érdekében bizonyos védekezési intézkedéseket határoz meg, köztük az ellenőrzési és felügyeleti körzetek – járványügyi, földrajzi és ökológiai tényezők figyelembevételével történő, kockázatalapú – kijelölését az említett betegségnek a vadon élő madarak körében történő feltételezett vagy megerősített kitörését követően.
            
         
               (6)
            
            
               Horvátország értesítette a Bizottságot, hogy illetékes hatóságai a H5N1 altípusú magas patogenitású madárinfluenza vadon élő madarak körében történő feltételezett vagy bizonyított kitörése esetén a 2006/563/EK határozatban előírt védekezési intézkedésekkel egyenértékű intézkedéseket alkalmaznak, valamint hogy az ország állat-egészségügyi helyzetének bármiféle változásáról azonnal tájékoztatja a Bizottságot, különösen a madárinfluenza vadon élő madarakon való esetleges előfordulását illetően.
            
         
               (7)
            
            
               Svájc értesítette a Bizottságot, hogy illetékes hatóságai a H5N1 altípusú magas patogenitású madárinfluenza baromfin vagy vadon élő madarakon történő feltételezett vagy bizonyított kitörése esetén a 2006/415/EK és a 2006/563/EK bizottsági határozatban előírt védekezési intézkedésekkel egyenértékű intézkedéseket alkalmaznak, valamint hogy az ország állat-egészségügyi helyzetének bármiféle változásáról azonnal tájékoztatja a Bizottságot, különösen a madárinfluenza baromfin vagy vadon élő madarakon való esetleges előfordulását illetően. Figyelembe kell venni az Európai Közösség és a Svájci Államszövetség között a mezőgazdasági termékek kereskedelméről létrejött megállapodást (10) is.
            
         
               (8)
            
            
               A Bizottság azonnal tájékoztatja a tagállamokat, és továbbítja számukra az illetékes horvát és svájci hatóságoktól kapott információkat.
            
         
               (9)
            
            
               A H5N1 altípusú magas patogenitású madárinfluenzának a Közösségben és a harmadik országokban fennálló jelenlegi járványügyi helyzetére, valamint a Horvátország által nyújtott garanciákra való tekintettel az említett járvány Horvátország területén vadon élő madarakon való előfordulása esetén indokolt a Horvátországra vonatkozó közösségi védekezési intézkedéseket csak az ország azon részein alkalmazni, ahol az említett ország illetékes hatósága a 2006/563/EK határozatban előírt védekezési intézkedésekkel egyenértékű intézkedéseket alkalmaz.
            
         
               (10)
            
            
               A Svájc által nyújtott garanciákra való tekintettel a H5N1 altípusú magas patogenitású madárinfluenza Svájc területén vadon élő madarakon való előfordulása vagy baromfin történő kitörése esetén indokolt a Svájcra vonatkozó közösségi védekezési intézkedéseket csak az ország azon részein alkalmazni, ahol az említett ország illetékes hatósága a 2006/415/EK és a 2006/563/EK határozatban előírt védekezési intézkedésekkel egyenértékű intézkedéseket alkalmaz.
            
         
               (11)
            
            
               A harmadik országokból származó, emberi fogyasztásra szánt bizonyos húskészítmények és kezelt gyomor, hólyag és belek behozatalára vonatkozó állat- és közegészségügyi feltételek és bizonyítványminták megállapításáról szóló, 2007. november 29-i 2007/777/EK bizottsági határozat (11) megállapítja azon harmadik országok jegyzékét, amelyekből a tagállamok engedélyezhetik bizonyos húskészítmények és kezelt gyomor, hólyag és belek behozatalát, valamint meghatározza az egyes kórokozók inaktiválásához hatékonynak ítélt kezelési eljárásokat. Annak érdekében, hogy a betegség e termékeken keresztüli átterjedésének kockázatát el lehessen kerülni, – a származási ország egészségügyi helyzetétől és azon fajoktól függően, amelyekből a termékek származnak – megfelelő kezelést kell alkalmazni. Ezért indokolt eltérést adni a Horvátországból és Svájcból származó, vadon élő vadszárnyasból készült húskészítmények behozatalát felfüggesztő rendelkezéstől, amennyiben ezeket a termékeket teljes egészükben legalább 70 °C-on hőkezelték.
            
         
               (12)
            
            
               A 2008/555/EK határozatot 2009. június 30-ig kell alkalmazni. A jelenlegi járványügyi helyzetre való tekintettel indokolt az említett határozatban előírt intézkedések hatályát 2010. december 31-ig meghosszabbítani.
            
         
               (13)
            
            
               Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   (1)   A tagállamok felfüggesztik az alábbi áruk importját vagy a Közösségbe történő behozatalát Horvátország területének a (2) bekezdés a) pontjában említett részéről, valamint Svájc területének a (2) bekezdés b) pontjában említett részéről:
   
               a)
            
            
               a 798/2008/EK rendelet 2. cikke (1) bekezdésének meghatározása szerinti baromfi;
            
         
               b)
            
            
               a 798/2008/EK rendelet 2. cikke (2) bekezdésének meghatározása szerinti keltetőtojás;
            
         
               c)
            
            
               a 318/2007/EK rendelet 3. cikke a) pontjának meghatározása szerinti madár és keltetőtojása;
            
         
               d)
            
            
               vadon élő vadszárnyasból készült hús, darált hús, húskészítmény, és mechanikai úton leválasztott hús;
            
         
               e)
            
            
               vadon élő vadszárnyas húsából készült vagy húsát tartalmazó húskészítmény;
            
         
               f)
            
            
               vadon élő vadszárnyas bármely részét tartalmazó nyers állateledel és feldolgozatlan takarmány-alapanyag;
            
         
               g)
            
            
               bármely madárfajból készült, kezeletlen vadásztrófea.
            
         (2)   Az (1) bekezdésben előírt felfüggesztés az áru alábbi területekről származó importjára vagy a Közösségbe történő behozatalára vonatkozik:
   
               a)
            
            
               Horvátország területének valamennyi olyan része, amelyen Horvátország illetékes hatóságai hivatalosan a 2006/563/EK határozatban előírt védekezési intézkedésekkel egyenértékű intézkedéseket alkalmaznak.
            
         
               b)
            
            
               Svájc területének valamennyi olyan része, amelyre Svájc illetékes hatóságai hivatalosan a 2006/415/EK és a 2006/563/EK határozatban előírt védekezési intézkedésekkel egyenértékű intézkedéseket alkalmaznak.
            
         (3)   Az (1) bekezdés e) pontjától eltérve a tagállamok engedélyezik a vadon élő vadszárnyas húsából készült vagy húsát tartalmazó húsipari termékek importját vagy Közösségbe történő behozatalát, amennyiben azokon elvégezték a 2007/777/EK határozat II. melléklete 4. részének B., C. vagy D. pontjában leírt specifikus kezelések legalább egyikét.
   2. cikk
   A tagállamok haladéktalanul meghozzák az e határozatnak való megfeleléshez szükséges intézkedéseket, és kihirdetik őket. Erről haladéktalanul tájékoztatják a Bizottságot.
   3. cikk
   Ez a határozat 2009. július 1-jétől2010. december 31-ig alkalmazandó.
   4. cikk
   E határozat címzettjei a tagállamok.
   
      Kelt Brüsszelben, 2009. június 25-én.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 268., 1991.9.24., 56. o.
   
      (2)  HL L 24., 1998.1.31., 9. o.
   
      (3)  HL L 226., 2008.8.23., 1. o.
   
      (4)  HL L 84., 2007.3.24., 7. o.
   
      (5)  HL L 95., 2006.4.4., 9. o.
   
      (6)  HL L 212., 2006.8.2., 19. o.
   
      (7)  HL L 179., 2008.7.8., 14. o.
   
      (8)  HL L 164., 2006.6.16., 51. o.
   
      (9)  HL L 222., 2006.8.15., 11. o.
   
      (10)  HL L 114., 2002.4.30., 132. o.
   
      (11)  HL L 312., 2007.11.30., 49. o.